***Ambulance*: vg3, evt. vg2**



**Dokumentarfilm for vg3, evt. vg2**

[**http://sff.ksys.no/produksjon/1163195**](http://sff.ksys.no/produksjon/1163195)

Dokumentarfilmen *Ambulance* er laga av **Mohamed Jabaly.** Han er frå Gaza og har levd der heile

livet. I 2014 var han 23 år og arbeidde som fotograf og laga video for ein lokal organisasjon. Same

året braut det ut krig i Gaza, og frå første dag vart Jabaly med og filma eit ambulanseteam.

**Under denne DKS-turneen vil Mohamed Jabaly sjølv reise rundt med filmen, samtale med**

**elevane og svare på spørsmål etter kvar visning, saman med Anders A Fitje.**

Aktuelle fag: Religion, historie, norsk, internasjonal engelsk, helsefagarbeid

***NB: Denne filmen inneheld sterke scener frå krigsområde. Det kan vere på sin plass å åtvare elevar om dette, og kanskje særleg elevar med bakgrunn frå denne typen område. Det må vere høve til å forlate filmlokalet om ein føler for det.***

**Oppgåver før filmen:**

1a) Denne filmen er frå konflikten mellom Israel og Gaza i 2014. Finn ut meir om denne konflikten og bakgrunnen for den. Bruk ulike kjelder: store norske leksikon, FN sine sider.

1b) Ver klar over at opne kjelder som wikipedia kan vere upålitelege i slike konflikter. Dette kan opne opp for diskusjon omkring kjeldebruk generelt. Kva kan vere årsaka til at slike kjelder er upålitelege, kva kjelder er i så fall pålitelege, og kva må ein gjere for å få mest mogleg nøytral informasjon?

1c) Finn kjelder du tenkjer ikkje er nøytrale i denne konflikta, som verkar å tale den eine parten si sak. Grunngje kvifor du meiner kjeldene er partiske.

2 Vi ser at religion vert nytta som trøyst i mange tunge situasjonar i filmen. Spelar religionen ei slik rolle hos oss? (Døme: pårørande etter fiskarar langs kysten som omkom på havet) Korleis har religion / Gud fungert som trøyst for folk i vanskelege situasjonar?

3a) Denne filmen er ein dokumentarfilm. Finn ut meir om denne sjangeren, og om kva forteljargrep som typisk vert nytta for å få fram det dokumentariske. Fortel dokumentarfilm sanninga?

3b) Kva slags dokumentarar har du sett som gjorde inntrykk på deg?

**Oppgåver etter filmen:**

4 Refleksjonsoppgåve: Alle skriv stikkord frå tankane dei sit att med etter filmen. Ha ein diskusjon i plenum etterpå.

5 Noreg i krig: les dikt med krig som motiv / tema. Gunvor Hofmo, Nordahl Grieg, Inger Hagerup, Haldis Moren Vesaas. Kva er skilnader og likskapar mellom dokumentaren og diktet, når det gjeld å få fram erfaringar frå krigen?

6 Skriv ein refleksjonstekst der du samanliknar ditt liv i Noreg i dag og korleis det ville vere å leve i ein slik krigssituasjon vi har sett døme på i denne filmen.